**Povzetek revizijskega poročila *Pravilnost in smotrnost poslovanja Občine Žiri v delu, ki se nanaša na izdajanje občinskih glasil in objave v medijih***

Računsko sodišče je revidiralo *pravilnost in smotrnost poslovanja Občine Žiri v delu, ki se nanaša na izdajanje občinskih glasil in objave v medijih v letih 2013 in 2014.* Cilj revizije je bil izrek mnenja o pravilnosti poslovanja Občine Žiri v delu, ki se nanaša na izdajanje občinskih glasil in objave v medijih v letih 2013 in 2014, in izrek mnenja o smotrnosti poslovanja Občine Žiri v delu, ki se nanaša na izdajanje občinskih glasil in objave v medijih v letih 2013 in 2014.

Računsko sodišče je o pravilnosti poslovanja Občine Žiri v delu, ki se nanaša na izdajanje občinskih glasil in objave v medijih v letih 2013 in 2014, izreklo *mnenje s pridržkom*, ker Občina Žiri ni poslovala v skladu s predpisi v naslednjih primerih:

* obrazložitve finančnih načrtov občine v proračunih in rebalansih proračunov za leti 2013 in 2014 za izdajanje občinskega glasila in financiranje programskih vsebin v drugih medijih niso popolne;
* občinski svet pred imenovanjem odgovorne urednice ni pridobil mnenja uredništva; oglaševalske vsebine v občinskih glasilih niso bile označene, da bi bile jasno prepoznavne, in niso bile posebej ločene od ostalih programskih vsebin;
* sredstev za izdajanje občinskega glasila v proračunih za leti 2013 in 2014 ni načrtovala na podlagi letnega finančnega načrta, saj ga odgovorna urednica ni pripravila;
* v letu 2013 pri plačilu obveznosti iz proračuna ni upoštevala zakonskih plačilnih rokov;
* plačala je tri račune v skupnem znesku 484 evrov, ne da bi imela za to pravno podlago v sklenjeni pogodbi ali izdani naročilnici;
* v občinskem glasilu je šest volilnih oglasov objavila brezplačno in ni označila, da gre za brezplačne objave.

Občina Žiri je pri izdajanju občinskega glasila in objavah v medijih ravnala *delno učinkovito.* Občina Žiri nima sprejetega strateškega dokumenta na področju medijev, v katerem bi določila namen in opredelila cilje izdajanja občinskega glasila in financiranja programskih vsebin v drugih medijih, teh pa tudi ni določila v proračunih občine za leti 2013 in 2014. Občina Žiri ni seznanila občinskega sveta s podatki o nakladi občinskega glasila, načrtovanimi in realiziranimi odhodki za izdajanje občinskega glasila po vrstah odhodkov ter načrtovanimi in realiziranimi posrednimi stroški izdajanja občinskega glasila. Poleg tega v letih 2013 in 2014 ni preverjala zadovoljstva občanov glede informiranja v občinskem glasilu in drugih medijih.

Občina Žiri je zagotovila sorazmerno visoko stopnjo avtonomnosti in neodvisnosti pri nastajanju občinskega glasila s sestavo in imenovanjem uredništva občinskega glasila ter z določitvijo programske zasnove. Kljub temu bi bilo mogoče avtonomnost in neodvisnost povečati tako, da se mandatno obdobje uredništva občinskega glasila ne bi ujemalo z mandatnim obdobjem občinskega sveta in župana, da bi uredništvo o svojem delu poročalo ne samo županu ampak tudi občinskemu svetu ter da bi programska zasnova vsebovala tudi razmerja med programskimi vsebinami. Prav tako sta avtonomnost in neodvisnost pri nastajanju občinskega glasila zagotovljeni s tem, da uredništvo spodbuja občane in predstavnike interesnih skupin k pripravi prispevkov in da vsebine teh prispevkov ne spreminja.

Občina Žiri v letih 2013 in 2014 s prihodki od oglaševanja v občinskem glasilu ni pokrila vseh stroškov izdajanja občinskega glasila. Cena ene strani oglasa v občinskem glasilu je višja od stroškov ene strani občinskega glasila in nižja od cene oglasa ene strani v primerjanem mediju, zato računsko sodišče ocenjuje, da obstaja tveganje, da Občina Žiri z razširjanjem oglaševalskih vsebin v občinskem glasilu vpliva na konkurenco na trgu. Ker pa občinsko glasilo izhaja le v eni občini in v njem večinoma oglašujejo lokalni oglaševalci, računsko sodišče ocenjuje, da ta vpliv ni velik. V letu 2014 se pogostost izdajanja občinskega glasila v primerjavi z letom poprej ni spremenila, vendar se je povečalo povprečno število strani izdanih občinskih glasil v primerjavi z letom poprej, in sicer zaradi obsežnejših programskih vsebin na vseh področjih, ki so predvidena s programsko zasnovo, ter večjega števila uradnih objav.

Vsebina financiranja programskih vsebin v drugih medijih, ki je razvidna iz sklenjenih pogodb, kaže na to, da je Občina Žiri v letih 2013 in 2014 v drugih medijih financirala nekatere istovrstne programske vsebine, kot jih je razširjala v občinskem glasilu, podvajale pa so se tudi nekatere programske vsebine, ki jih je financirala v drugih medijih. Ker Občina Žiri predhodno ni izdelala analize financiranja programskih vsebin v drugih medijih, računsko sodišče ocenjuje, da je s financiranjem nekaterih istovrstnih programskih vsebin v občinskem glasilu in v drugih medijih nesmotrno porabila proračunska sredstva, ki jih je namenila za financiranje programskih vsebin v drugih medijih. Financirala je tudi programske vsebine za samooglaševanje v drugih medijih, kjer je objavo teh vsebin naročila in plačala, vendar bralci in poslušalci drugih medijev s tem niso bili seznanjeni.

Računsko sodišče je Občini Žiri podalo *priporočila* za izboljšanje poslovanja.

Ljubljana, 15. decembra 2016